पाएं अपने शहर की ताज़ा ख़बरें और फ्री ई-पेपरडाउनलोड करें
जालंधर में प्रीत नगर सोढ़ल रोड पर मकान बिक्री के नाम पर महिला की जालसाजी सामने आई है। उसने 16 लाख में गिरवी रखे मकान को आगे बेचने के लिए महिला से सौदा कर लिया। लोन की पोल न खुले, इसके लिए रजिस्ट्री नहीं कराई। यही नहीं, बाद में वह बयाने के तौर पर एडवांस दिए 4.85 लाख रुपए लौटाने से भी मुकर गई। मामला पुलिस तक पहुंचा तो अब उक्त महिला पर ठगी का केस दर्ज कर लिया गया है।
जेल रोड पर डाकखाने वाली गली में रहने वाली रेखा शर्मा ने बताया कि उन्होंने देवी तलाब मंदिर के नजदीक न्यू लक्ष्मीपुरा में रहने वाली मनीषा से मकान नंबर 339/340 का सौदा किया था। 26.85 लाख में सौदा तय होने के बाद मनीषा को बयाने के तौर पर 4.85 लाख रुपए दिए थे। इसके बाद रजिस्ट्री का दिन भी तय हो गया। रेखा के मुताबिक तभी उन्हें पता चला कि मनीशा फिर किसी और को मकान बेचने की कोशिश कर रही है और इस पर बैंक लोन भी चल रहा है। इसके बाद रजिस्ट्री के लिए 3 तारीखें छुट्टी की वजह से टल गई।
इसके बाद वह फिर तारीख तय कर रजिस्ट्री कराने पहुंचे तो मनीषा ने उनसे ज्यादा पैसे मांगने शुरू कर दिए। उन्होंने सौदे से ज्यादा रकम देने से मना किया तो उसने रजिस्ट्री नहीं कराई। रेखा के मुताबिक उन्होंने सब रजिस्ट्रार के पास हाजिरी लगाई और लौट आए। पुलिस ने मामले की जांच की और मकान के रिकॉर्ड मंगवाए तो पता चला कि उस पर बैंक का 16 लाख का लोन चल रहा है और रजिस्ट्री भी गिरवी रखी हुई है। इसके बाद काउंसलिंग कर मनीषा को रेखा के रुपए लौटाने को कहा गया तो उसने इन्कार कर दिया। इसके बाद पुलिस ने केस दर्ज करने की सिफारिश कर दी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn